SKRIFTLIG FORESPØRGSEL E-2952/02

af Gabriele Stauner (PPE-DE) til Kommissionen

(22. oktober 2002)

Om: Høring af Pascal Lamy foretaget af Kommissionens afdeling for bekæmpelse af svig

I svaret på min skriftlige forespørgsel E-1771/02(1) undlader Kommissionen på ny at svare på, om der er udarbejdet en protokol for mødet den 20. november 1997 mellem Pascal Lamy og tjenestemænd fra Afdelingen for Samordning af Foranstaltningerne til Bekæmpelse af Svig (UCLAF). Dette møde fortav Lamy i sommeren 1999, da han blev hørt af Europa-Parlamentet, inden udnævnelsen til medlem af Kommissionen, da han bl.a. blev udspurgt om den såkaldte affære i sikkerhedstjenesten og bedt om at forelægge en liste med angivelse af samtlige møder, som han i sin tid som medlem af direktionen i Crédit Lyonnais havde haft med tjenestemænd fra Kommissionen.

På mit spørgsmål om den pågældende protokol svarer Kommissionen blot, at Det Europæiske Kontor for Bekæmpelse af Svig (OLAF) ikke råder over en sådan protokol. Dette er dog ikke ensbetydende med, at der ikke er udarbejdet en protokol for dette møde. Som det er Kommissionen bekendt, forsvandt der på mystisk vis følsomme dokumenter, da OLAF blev oprettet som erstatning for UCLAF, hvilket åbenbart også allerede har ført til interne undersøgelser (jf. min skriftlige forespørgsel E-0963/02(2)).

Jeg gentager derfor det spørgsmål, som jeg også stillede i min skriftlige forespørgsel E-1771/02:

1. Har Kommissionen faktisk spurgt kommissionsmedlem Lamy og de berørte kommissionstjenestemænd, om der blev udarbejdet protokol for mødet den 20. november 1997?

2. Agter Kommissionen i benægtende fald straks at forhøre sig direkte hos kommissær Lamy og de berørte tjenestemænd, om der blev udarbejdet en protokol for dette møde, og hvor denne protokol i givet fald befinder sig?

I svaret på skriftlig forespørgsel E-1771/02 nægter Kommissionen på ny at fremsende mig bestemte dokumenter om affæren i sikkerhedstjenesten. Der må ifølge Kommissionen ikke opstilles hindringer for de igangværende undersøgelser. Kommissionen meddeler samtidig, at de undersøgelser, der var blevet iværksat på begæring af anklagemyndigheden i Bruxelles, endte med tiltalefrafald. Kan Kommissionen oplyse, hvilke undersøgelser der i så fald stadig er i gang?

(1) EFT C 309 E af 12.12.2002, s. 159.

(2) EFT C 309 E af 12.12.2002, s. 63.

Svar afgivet på Kommissionens vegne af Romano Prodi

(7. januar 2003)

1. Ja, Kommissionen har påtaget sig at finde ud af, om der blev udarbejdet en protokol for mødet den 20. november 1997.

2. Der henvises til punkt 1 ovenfor samt til svar på det ærede parlamentsmedlems skriftlige forespørgsel E-1771/02(1) og E-0645/02(2).

Kommissionen har allerede haft anledning til at henlede det ærede parlamentsmedlems opmærksomhed på de forskellige interne undersøgelser, disciplinære procedurer og retslige procedurer i forbindelse med den kontrakt, der er indgået med selskabet Group 4 Securitas. Kommissionens advokat har efter anmodning fra Kommissionen anket den beslutning, som den belgiske retsinstans, Chambre du Conseil du tribunal de première instance i Bruxelles, traf den 19. marts 2002 om tiltalefrafald. Ankeinstansen, Chambre des mises en accusation de la Cour d'Appel i Bruxelles, stadfæstede ved dom af 28. maj 2002 tiltalefrafaldet.

For så vidt angår begæringerne om aktindsigt i visse dokumenter vedrørende sagen om sikkerhedstjenesten, har Kommissionen allerede haft anledning til at besvare det ærede parlamentsmedlems skriftlige forespørgsel E-2489/01(3), P-3450/01(4), E-0645/02 og E-1771/02.

Det Europæiske Kontor for Bekæmpelse af Svig (OLAF) bekræfter, at der i øjeblikket ikke længere er nogen undersøgelse i gang i OLAF vedrørende forbindelserne mellem Group 4 Securitas og Kommissionen og at den retssag, som de belgiske myndigheder havde indledt, ligeledes er afsluttet; der er imidlertid to sager, der er knyttet til affæren om sikkerhedskontoret, som i øjeblikket verserer ved Retten i Første Instans.

(1) EFT C 309 E af 12.12.2002, s. 159.

(2) EFT C 205 E af 29.8.2002, s. 183.

(3) EFT C 115 E af 16.5.2002, s. 99.

(4) EFT C 134 E af 6.6.2002, s. 233.